Kull ġurnata tara t-twelid ta' tarbija, tarbija li koppja tkun ilha tistenna għal disa' xhur, disa' xhur li fihom isiru ħafna deċiżjonijiet u ħafna drabi jintgħażel l-isem tat-tarbija, isem li jibqa' għal ħajjitha kollha. Ma jonqosx dak il-battibekk bejn il-koppja, jekk hux se jmorru għall-isem li jogħġob lill-omm jew lill-missier, bħal ngħidu aħna jekk l-isem ikunx ispirat minn xi plejer tal-futbol popolari jew inkella minn xi kantanta. Fil-lista ta' ismijiet ta' trabi li twieldu fl-2016, sibna ismijiet li jispikkaw iktar minn oħrajn, jew aħjar ngħidu, ismijiet mhux daqshekk tradizzjonali. Fost oħrajn sibna l-isem DOMINO-ICE, isem li l-ewwel ħaġa li jgħidlek Google dwaru huwa li hawn ġelat proprju msemmi hekk, minn jaf, forsi din it-tarbija kienet frott ta' lejl romantiku fil-jiem sħan tas-sajf u li l-omm saret taf li qed tistenna tarbija hekk kif ħadet dan il-ġelat u kellha xi ftit turbulenza fl-istonku, assoċjata mal-ewwel jiem ta' tqala. Isem ieħor li mhux tas-soltu kien KITTY VIOLETTA, dan l-isem huwa ta' pupa b'xagħarha vjola li fost oħrajn tinbiegħ b'kappell ta' Hello Kitty. Jidher li l-isem huwa ispirat minn din il-pupa li bla dubju se tkun qed tirċievi, xi darba jew oħra, bħala rigal din iċ-ċkejkna. Isem ieħor, din id-darba maskili, li huwa sinonimu ma' dawk li jħobbu l-films ta' Disney huwa JAFFAR ALI. Jaffar huwa isem użat fil-film Aladdin, għall-karattru li fl-istorja ried li dan il-karattru tant maħbub fost it-tfal ma jsirx prinċep u għalhekk kien jagħmel minn kollox biex joqtlu. Normalment, minn dawn il-films jintgħażlu l-ismijiet tal-prinċep u tal-prinċipessa, iżda jidher li din il-koppja xtaqet li t-tifel ikollu isem li jissuġġerixxi li huwa sod u ta' min joqgħod attent minnu. Dan ma kienx l-unika isem sinonimu mad-dinja tal-films. Tifla li twieldet din is-sena ngħatat l-isem ta' AURORA, li kien l-isem ta' Sleeping Beauty, tfajla l-ġmiel tagħha. 'Aria', 'Vera', hawnhekk mhux qed nirreferu għal xi prodott li tnaddaf bih, iżda dawn huma żewġ ismijiet li ngħataw lil żewġ trabi din is-sena. L-isem ARIA seta' ngħata għal ħafna raġunijiet, fost oħrajn bħala simbolu ta' xi ħaġa pura u naturali, jew inkella l-koppja kienet issegwi s-serje tant popolari "Pretty Little Liars" u semmew it-tifla tagħhom għall-karattru ewlieni. VERA se jkollha ftit problemi meta jkollha diskussjoni f'Malta, għaliex meta n-nies ikunu qed jużaw din il-kelma biex jesprimu ruħhom, se taħseb li qed isejħulha. Is-sitwazzjoni tikkumplika ruħha, jekk iċ-ċkejkna kunjomha 'Theuma'. U jekk ngħidu TOMA – x'jiġik f'moħħok? Quddiemi nara platt bnin tal-ikel u t-'toma' tajba li jħallilek wara, iżda mhux kulħadd jaħsibha bħali. L-isem 'Toma' kien ukoll isem magħżul minn koppja din is-sena. Din id-darba l-anqas Google ma sab il-ħsieb li seta' kien hemm wara dan l-isem. Kellna l-istess problema bl-isem OLUWATOBIJULO. Żgur li l-koppja ma ħasbitx fil-verżjonijiet differenti li se joħorġu bihom, partikularment, in-nanniet meta jippruvaw jgħajtulu. Għalkemm meta jħares lejn din il-lista forsi wieħed jibda jifhem ukoll xi ftit l-influwenzi tal-fatt li fostna hawn jgħixu persuni minn diversi ġnus. F'din il-lista, nsibu wkoll l-isem SEBA. Tgħid it-tarbija twieldet fis-seba' jum tax-xahar? Iżda hemm preżunzjonijiet oħra li jistgħu jkunu l-ħsieb wara dan l-isem. In-numru sebgħa jissemma ħafna fil-kultura tagħna, fosthom fil-qwiel li nużaw fl-ilsien Malti,.Jista' jkun li mit-twelid din it-tarbija jew kienet imqarba daqs seba' mija jew inkella trid seba' għajnejn biex tħares lejha. Min jaf forsi kienet ukoll is-seba' tarbija għall-koppja jew inkella s-seba' sena li ilhom jafu lil xulxin. L-influwenza tal-kantanti Ma jonqsux l-isem tal-kantanti li għalihom jissemmew it-tfal. Din is-sena kienu l-ismijiet ADELE, ARIANA u ENYA li ngħataw lil trabi tat-twelid u li kienu ispirati minn kantanti popolari ferm fid-dinja mużikali. Iżda ma kinux l-ismijiet ta' kantanti internazzjonali biss li għamluha f'din il-lista, jidher li l-Malta Eurovision li tant hu għall-qalb il-Maltin ukoll influwenza lill-ġenituri. Fost oħrajn insibu l-isem IRA, għall-kantanta Ira Losco li din is-sena wkoll kellha l-ewwel wild tagħha, u l-isem AMBER għall-kantanta Amber Bondin li wkoll irrappreżentat lil pajjiżna. Mat-tema tal-Eurovision, jista' jagħti l-każ ukoll li l-isem PHOENIX ġej mill-isem tal-kanzunetta li tant ħolqot polemika – 'Rise like a Phoenix' li nassoċjawha mal-kantant li libes libsa u ħalla l-leħja. Fuq l-istess nota mużikali nsibu wkoll 'Blue' 'Ivy' – Dan huwa l-isem li ngħata lit-tifla ta' Beyonce, iżda f'pajjiżna l-isem BLUE u l-isem IVY ingħata lil żewġ trabi differenti. Isem ieħor li jfakkarna fil-'Blue' huwa fost oħrajn l-isem BEPPE. Għal Fenech Adami tgħid? Min jaf. Jidher li mhux l-iben biss ħalla impatt, iżda anke missieru għaliex tarbija oħra ngħatat l-isem ta' EDDIE. B'xorti tajba għal dan it-tifel ma' ismu għandu wkoll it-tieni wieħed, li huwa Louis. Il-familja rjali Ir-Reġina tal-Ingilterra u l-familja rjali mhux se jieħdu għalihom. Sibna wkoll l-isem CHARLOTTE u l-isem HARRY. Iżda dawn ma kinux l-unika Ingliżi li għamluha f'din il-lista għaliex għandna ukoll tifla msemmija ABBEY bħall-kanzunetta tant popolari tal-grupp Beatles. L-għalliema fil-klassi, jibqgħu bl-istess problema, meta għal sena oħra ħafna ismijiet ikkumplikati għall-bniet baqgħu popolari, fosthom dawn: DANZAYA, FAWZIA, KELEZYA, GWENAELLE, MACKAYZI, SHAZALEAH U SHEZLOAN. Iżda l-ħsieb wara dawn inħalluh f'idejkom. Insibu wkoll l-influwenza Taljana fuq din il-gżira, li qed tkompli tiddomina fl-ismijiet. Fosthom insibu CANDELA u LUNA ROSSA li quddiem għajnejna jpinġulna x-xena ta' imħabba ta' flixkun inbid taħt id-dawl tal-qamar u dik ix-xemgħa mixgħula li tagħti xeħta romantika. Tgħid meta jikbru jkunu romantiċi? 'Yaya' u 'Zara' kienu żewġ ismijiet oħra li jispikkaw.Jista' jagħti l-każ li l-omm ta' ZARA tħobb ħafna l-moda u l-ħwejjeġ, tant li riedet isemmi t-tarbija tagħha proprju għal din id-ditta filwaqt li l-isem YAYA huwa ispirat mill-plejer ta' Manchester City Yaya Touré. Dan ma kienx l-unika isem mix-xena sportiva. Insibu ukoll DIEGO, għal Diego Maradona u CHELSEA għat-tim Ingliż. Iżda l-isem HOPE biss jagħtina t-tama, li dawn it-trabi jkollhom futur mill-isbaħ minkejja l-ħafna ismijiet mhux tas-soltu.